CELEX: 32013R0107
Language: bg
Date: 2013-02-05 00:00:00
Title: Регламент (ЕС) № 107/2013 на Комисията от 5 февруари 2013 година за изменение на приложение I към Директива 2002/32/ЕО на Европейския парламент и на Съвета по отношение на максимално допустимите граници за меламина в консервираната храна за домашни любимци  текст от значение за ЕИП

6.2.2013   
            
            
               BG
            
            
               Официален вестник на Европейския съюз
            
            
               L 35/1
            
         РЕГЛАМЕНТ (ЕС) № 107/2013 НА КОМИСИЯТА
   от 5 февруари 2013 година
   за изменение на приложение I към Директива 2002/32/ЕО на Европейския парламент и на Съвета по отношение на максимално допустимите граници за меламина в консервираната храна за домашни любимци
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2002/32/ЕО на Европейския парламент и на Съвета от 7 май 2002 г. относно нежеланите вещества в храните за животни (1), и по-специално член 8, параграф 1 от нея,
   като има предвид, че:
   
               (1)
            
            
               С Директива 2002/32/ЕО се забранява използването на предназначени за храненето на животни продукти, в които нивата на нежелани вещества са над максимално допустимите граници, определени в приложение I към посочената директива.
            
         
               (2)
            
            
               Беше предоставена информация за това, че меламинът се използва в покритието на консерви, съдържащи храна за домашни любимци, и може да премине в храната за домашни любимци. Консерви със същото покритие се използват за консервирането на храни, а в съответствие с научното становище на Европейския орган за безопасност на храните (ЕОБХ) относно меламина в храните и фуражите (2), с Регламент (ЕС) № 10/2011 на Комисията от 14 януари 2011 г. относно материалите и предметите от пластмаси, предназначени за контакт с храни (3), изменен с Регламент (ЕС) № 1282/2011 (4), е определена граница на специфична миграция (ГСМ) от 2,5 mg/kg за консервираните храни като такива.
            
         
               (3)
            
            
               Комисията за Кодекс алиментариус е определила максимално допустими граници за меламина във фуражите и храните (5), които да се прилагат за фуражите във вида, в който се продават, докато определените в Директива 2002/32/ЕО максимално допустими граници се отнасят за фуражите със съдържание на влага 12 %.
            
         
               (4)
            
            
               Получени наскоро данни доказват, че меламинът може да премине от покритието на консервата в течната храна за домашни любимци в количество над 2,5 mg/kg, съотнесено към фуражи със съдържание на влага 12 %, но под границата на специфична миграция от 2,5 mg/kg в течната храна за домашни любимци. В светлината на промяната, настъпила в научните и техническите познания, е целесъобразно максимално допустимата граница от 2,5 mg/kg за меламина в консервирана течна храна за домашни любимци да бъде определена на базата на храните „във вида, в който се продават“, по модела на подхода при консервираните храни.
            
         
               (5)
            
            
               Поради това Директива 2002/32/ЕО следва да бъде съответно изменена.
            
         
               (6)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Директива 2002/32/ЕО се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 февруари 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 140, 30.5.2002 г., стр. 10.
   
      (2)  Експертна група на ЕОБХ по замърсителите в хранителната верига и Експертна група на ЕОБХ по материали, които влизат в контакт с храни, ензими, аромати и спомагателни средства за обработка; научно становище относно меламина в храните и фуражите. EFSA Journal 2010 г.; 8(4):1573 (145 стр.), doi:10.2903/j.efsa.2010.1573. Публикувано онлайн на адрес: http://www.efsa.europa.eu/en/scdocs/doc/1573.pdf.
   
      (3)  ОВ L 12, 15.1.2011 г., стр. 1.
   
      (4)  ОВ L 328, 10.12.2011 г., стр. 22.
   
      (5)  Доклад от тридесет и третата сесия на съвместната програма на ФАО и СЗО относно стандартите за храните; Комисия за Кодекс алиментариус, Женева, Швейцария, 5—9 юли 2010 г. (ALINORM 10/33/REP).
   
      ПРИЛОЖЕНИЕ
      Ред 7 в раздел I от приложение I към Директива 2002/32/ЕО се заменя със следното:
      
         
                     Нежелано вещество
                  
                  
                     Продукти, предназначени за хранене на животни
                  
                  
                     Максимално съдържание в mg/kg (ppm), съотнесено към фуражи със съдържание на влага 12 %
                  
               
                     
                                 „7.
                              
                              
                                 Меламин (9)
                              
                           
                  
                     Фуражи,
                  
                  
                     2,5
                  
               
                     с изключение на
                  
                  
                      
                  
               
                     
                                 —
                              
                              
                                 консервирана храна за домашни любимци
                              
                           
                  
                     2,5 (1)
                     
                  
               
                     
                                 —
                              
                              
                                 следните фуражи добавки:
                              
                           
                  
                      
                  
               
                     
                                 - -
                              
                              
                                 гуанидин оцетна киселина (ГОК);
                              
                           
                  
                     —
                  
               
                     
                                 - -
                              
                              
                                 урея;
                              
                           
                  
                     —
                  
               
                     
                                 - -
                              
                              
                                 биурет.
                              
                           
                  
                     —
                  
               
      
         (1)  Максимално допустимата граница се прилага за консервирана храна за домашни любимци във вида, в който се продава.“